Verander gesindhede om Afrikaans te red | Netwerk24
Deur Oubie Tewit, Wes-Kaap 02 Februarie 2018 00:00
In sy rubriek "Wit én bruin kan Afrikaans só red" skryf Leopold Scholtz dat die hoofrede waarom bruinmense nie 'n vinger lig om Afrikaans as hul moedertaal van ondergang te red nie, die vernedering is wat hulle onder die apartheidsbewind gely het.
Dié kontaminasie is 'n feit soos 'n koei. Vir bruines is die taal onlosmaaklik verbind aan witmense wat hulle hul burgerregte en menswaardigheid ontneem het en tot tweederangse landburgers degradeer het. Scholtz se beste oplossing vir hiervoor is dat "wit Afrikaners kan begin deur bruin gevoelens veel meer as tot dusver te respekteer."
En dÏt sal dan skynbaar voldoende regstelling van die eeuelaange onreg in hulle geboorteland wees sodat "ons bruin taalgenote op rasionele vlak (daarvan) oortuig raak dat Afrikaans in alle variante ons gemeenskaplike moeder is".
Scholtz kyk die bruinmense darem vlak as hy dink dÏt sal die verlede se ontmenslikende disrespek herstel. Vergeet hy dan van onlangse gebeure soos die Sendingkerk (nou die VGK) en NGK , broer en suster met één moeder met dieselfde kanseltaal en geloofsblydenis, maar tot vandag het alle pogings op kerkhereniging skipbreuk gely. En dit in 'n organisasie waar alle omstandighede teoreties die gunstigste is: maar nee, saam saam sal ons nie ons gemeenskaplike God aanbid nie.
Op die dorpie waar ek woon, is die ras- en klasdiskriminasie hoogs sigbaar in die geskeide woonbuurte: die een oop ruimtes en modern, die ander volgeprop, oorbevolk, met sinkpondokkies ingeprop in agterplase. En langsaan l? die NGK se oop landerye, maar hulle weier om een hektaar weg te gee vir mensliker behuising vir mede-christene en mede-afrikaanses. My gevolgtrekking is eenvoudig: voordat sulke minagtende gesindhede nie fundamenteel verander nie, staan Afrikaans geen kans op 'n Gelyke Kans om op US as 'n onderrigtaal behoue te bly nie. Dis om van te ween.